KIRJALLINEN KYSYMYS E-1765/00 esittäjä(t): Karl von Wogau (PPE-DE) komissiolle. Tupakanviljelijöiden palkkiosta pidätettyjen varojen käyttäminen tutkimustarkoituksiin.



Virallinen lehti nro 089 E , 20/03/2001 s. 0082 - 0083



KIRJALLINEN KYSYMYS E-1765/00 esittäjä(t): Karl von Wogau (PPE-DE) komissiolle (31. toukokuuta 2000) Aihe: Tupakanviljelijöiden palkkiosta pidätettyjen varojen käyttäminen tutkimustarkoituksiin Onko komissio tietoinen, että vuodesta 1999 lähtien tupakanviljelijöiden viljelypalkkioista on pidätetty kaksi prosenttia (19931999 yksi prosentti) tutkimustarkoituksiin? Miten näitä varoja käytetään? Varat on tarkoitettu Euroopan tupakanviljelyä koskevaan tutkimukseen. Forscheimin ja Badenin alueen kasvinviljelyvirasto on yksi tutkimusohjelmiin osallistujista. Vuosien 19971999 tutkimuskohteisiin myönnetyistä määrärahoista on jäljellä vielä yli 300 000 Saksan markkaa. Tämä tutkimuslaitos on elintärkeä Saksan tupakanviljelylle. Lisäksi kuluneen kolmen viime vuoden aikana tällä tutkimusalalla ei liene käynnistetty yhtään uutta ohjelmaa. Miten siis aiemmilta vuosilta kertyneitä varoja ja tulevia tuloja on tarkoitus käyttää? Franz Fischlerin komission puolesta antama vastaus (11. heinäkuuta 2000) Raakatupakka-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 2075/92(1) 13 artikla jolla perustettiin yhteisön tupakka-alan rahasto muutettiin 20 päivänä heinäkuuta 1998 annetulla asetuksella (ETY) N:o 1636/98(2). Tämän jälkeen kyseisen rahaston tavoitteita laajennettiin, ja sen rahoittamiseen käytettävä osa kaksinkertaistettiin pidättämällä tupakanviljelijöille kunakin satovuonna maksettavasta palkkiosta kaksi prosenttia, mikä on nykyisin noin 19 miljoonaa euroa. Komissio laati rahastoa varten uuden soveltamisasetuksen(3), jolla korvataan vanha asetus. Käytännössä komissio toteuttaa toimia, joita rahoitetaan niitä varten luodusta budjettikohdasta (B1-175) Yhteisön tutkimus- ja tiedotustoiminta. Tämän budjettikohdan määrärahat vastaavat kunkin varainhoitovuoden aikana toteutuneita todellisia kuluja. Vuodesta 1997 lähtien rahastosta ei ole rahoitettu uusia hankkeita, vaan käytettävissä olevilla määrärahoilla on voitu rahoittaa käynnissä olevia hankkeita, jotka on valittu vuosina 1994 ja 1996 esitetyn kahden hanke-ehdotuspyynnön perusteella. Näitä monivuotisia hankkeita rahoitetaan vuosittain maksettavina erinä. Komissio aikoo panna vireille uusia hankkeita lähikuukausina. Lukuisten maksuviipeiden umpeenkuromiseksi komissio sitoi vuoden 1999 joulukuun ja vuoden 2000 huhtikuun välisenä aikana 5,2 miljoonan euron suuruisen määrärahan, joka on tarkoitettu rahoitustilanteen vakauttamiseen ja vuoden 2000 ennakkojen maksamiseen. Vuoden 2000 loppuun on varattu 0,5 miljoonan euron suuruinen maksusitoumusmääräraha vuoden 1999 tilijaksojen hyväksymiseksi. Tällä hetkellä on maksettu miljoona euroa vuoden 2000 ennakoina. Komissio aloittaa paikan päällä tapahtuvat tarkastukset heinäkuussa 2000, jotta se saisi maksettua maksettavana olevat palkkiot sopimuksen liitteessä olevan 21 artiklan mukaisesti. Forchheimin (Baden) maataloustoimisto, joka osallistuu kolmeen hankkeeseen, saa sille kuuluvat määrärahat koordinaattoreiden välityksellä sen jälkeen, kun kyseisten hankkeiden tarkastukset paikan päällä on saatu päätökseen. (1) EYVL L 215, 30.7.1992. (2) EYVL L 210, 28.7.1998. (3) Ei vielä julkaistu.